Aproape toţi locuitorii oraşului Bacău au rămas fără apă. Conducta magistrală care alimentează oraşul a fost avariată de o alunecare de teren. Oamenii merg acum după apă la izvoare aflate la 10 kilometri de oraş.

Foto: Shutterstock

Autoritățile estimează că abia miercuri va fi reluată furnizarea apei în Bacău.

Conducta, care a fost reabilitată în 2011 cu 25 de milioane de euro, fonduri de la Uniunea Europeană, a cedat pe traseu. Un deal a alunecat în localitatea Valea Uzului și a avariat grav conducta. Versantul va trebui consolidat.

Autoritățile au anunțat că încearcă să furnizeze apa cu program, două ore dimineața și două seara.

Oamenii se plâng însă că de fapt curge doar câteva zeci de minute și cu presiune scăzută.

Între timp, merg să ia apă de la cișmele, la 10 kilometri de oraș.

Bacăul nu are acum o conductă de rezervă care să alimenteze orașul în cazul unei avarii la conducta magistrală.